DECIZIA COMISIEI
din 20 septembrie 2007
privind neincluderea benfuracarbului în anexa I la Directiva 91/414/CEE a Consiliului și retragerea autorizațiilor pentru produsele de uz fitosanitar care conțin această substanță
[notificată cu numărul C(2007) 4285]
(Text cu relevanță pentru SEE)
(2007/615/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării directivei menționate, introducerea pe piață, pe teritoriul său, a produselor de protecția plantelor care conțin substanțe active ce nu sunt menționate în anexa I la directiva respectivă și care se află deja pe piață la doi ani de la notificarea directivei menționate, iar aceste substanțe sunt examinate progresiv în cadrul unui program de lucru.
(2)
Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele de aplicare a fazei a doua din programul de lucru, menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea unor eventuale includeri în anexa I la Directiva 91/414/CEE. Această listă include benfuracarbul.
(3)
Efectele benfuracarbului asupra sănătății umane și asupra mediului în domeniile de utilizare propuse de notificator au fost evaluate în conformitate cu dispozițiile Regulamentelor (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoartele de evaluare pertinente și recomandările Autorității Europene pentru Siguranța Alimentară (AESA), în conformitate cu articolul 8 alineatul (1) din Regulamentul (CE) nr. 451/2000. Pentru benfuracarb, statul membru raportor a fost Belgia și toate informațiile relevante au fost prezentate la 2 august 2004.
(4)
Raportul de evaluare a fost revizuit reciproc de către statele membre și AESA în cadrul grupului său de lucru „Evaluare” și a fost prezentat Comisiei la 28 iulie 2006 sub forma Concluziei AESA cu privire la examinarea reciprocă a evaluării riscului de pesticid în cazul substanței active benfuracarb. Acest raport de evaluare a fost examinat de către statele membre și Comisie în cadrul Comitetului permanent pentru lanțul alimentar și sănătatea animală și a fost finalizat la 16 martie 2007 sub forma unui raport de examinare al Comisiei cu privire la benfuracarb.
(5)
În urma evaluării acestei substanțe active au fost identificate o serie de probleme. Benfuracarbul este o substanță al cărei metabolit principal este carbofuranul, care este, de asemenea, o substanță activă examinată în temeiul Directivei 91/414/CEE. Utilizarea benfuracarbului conduce la prezența metabolitului carbofuran, care este considerabil mai toxic decât compusul principal benfuracarb. Pentru reziduurile de carbofuran rezultate din utilizarea benfuracarbului, evaluarea a ridicat problema expunerii acute a grupurilor vulnerabile de consumatori, în special a copiilor. Cu toate acestea, AESA a declarat că evaluarea completă a riscului la care se expun consumatorii este imposibilă datorită unei lipse de date din dosarul prezentat de către notificator. Mai mult, datele depuse în cadrul termenelor legale au fost insuficiente pentru ca AESA să permită o evaluare completă a riscului de contaminare a apelor subterane cu alți metaboliți decât carbofuranul. În cele din urmă, pe baza datelor disponibile, nu s-a demonstrat faptul că este acceptabil riscul pentru păsări și mamifere, organisme acvatice, organisme terestre, râme și alte organisme care nu sunt vizate. În consecință, pe baza informațiilor disponibile, nu s-a putut concluziona că benfuracarbul întrunește criteriile pentru includerea în anexa I la Directiva 91/414/CEE.
(6)
Comisia l-a invitat pe notificator să își prezinte observațiile cu privire la rezultatele examinării reciproce și la intenția sa de a mai solicita sau nu includerea substanței respective. Autorul notificării și-a prezentat observațiile, care au fost examinate cu atenție. Cu toate acestea, în ciuda argumentelor invocate de notificator, problemele identificate nu au putut fi eliminate, iar evaluările efectuate pe baza informațiilor furnizate și examinate în cadrul întâlnirilor experților AESA nu au demonstrat posibilitatea ca, în condițiile de utilizare propuse, produsele de protecția plantelor care conțin benfuracarb să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.
(7)
Prin urmare, benfuracarbul nu trebuie inclus în anexa I la Directiva 91/414/CEE.
(8)
Trebuie luate măsuri care să garanteze faptul că autorizațiile acordate pentru produsele de protecția plantelor care conțin benfuracarb sunt retrase într-o perioadă de timp determinată, nu sunt reînnoite și nu se mai acordă autorizații noi pentru astfel de produse.
(9)
Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecția plantelor care conțin benfuracarb nu trebuie să depășească 12 luni, pentru a limita utilizarea stocurilor existente la o singură perioadă de vegetație suplimentară, ceea ce garantează faptul că produsele de protecția plantelor care conțin benfuracarb rămân la dispoziția agricultorilor pentru o perioadă de 18 luni de la adoptarea prezentei decizii.
(10)
Prezenta decizie nu exclude posibilitatea introducerii unei cereri, în conformitate cu prevederile articolului 6 alineatul (2) din Directiva 91/414/CEE, în ceea ce privește o eventuală includere a benfuracarbului în anexa I.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Benfuracarbul nu este inclus, ca substanță activă, în anexa I la Directiva 91/414/CEE.
Articolul 2
Statele membre se asigură că:
(a)
autorizațiile pentru produse de protecția plantelor conținând benfuracarb sunt retrase până la data de 20 martie 2008;
(b)
autorizațiile pentru produsele de protecția plantelor conținând benfuracarb nu se mai acordă sau reînnoiesc începând cu data publicării prezentei decizii.
Articolul 3
Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire cel mai târziu la 20 martie 2009.
Articolul 4
Prezenta decizie se adresează statelor membre.
Adoptată la Bruxelles, 20 septembrie 2007.